Dan is-sit juża l-cookies biex joffrilek esperjenza aħjar. Skopri aktar dwar, kif nużaw il-cookies u kif tista' tibdel is-settings tiegħek. Illum, il-Kummissjoni adottat Komunikazzjoni dwar l-Approċċ Globali tagħha għar-Riċerka u l-Innovazzjoni, l-istrateġija tal-Ewropa għall-kooperazzjoni internazzjonali f'dinja li qed tinbidel. B'din l-istrateġija, l-UE trid tikseb rwol ewlieni fl-appoġġ ta' sħubijiet internazzjonali tar-riċerka u l-innovazzjoni, u twassal għal soluzzjonijiet innovattivi biex is-soċjetajiet tagħna jsiru aktar ekoloġiċi, diġitali u f'saħħithom. Ir-riċerka eċċellenti teħtieġ li l-aqwa mħuħ minn madwar id-dinja kollha jaħdmu flimkien. Din hi prijorità strateġika tal-UE Madankollu l-kooperazzjoni internazzjonali fir-riċerka u l-innovazzjoni qed issir f'xenarju dinji trasformat, b'aktar u aktar tensjonijiet ġeopolitiċi u bi sfidi għad-drittijiet tal-bniedem u l-valuri fundamentali. Filwaqt li tmexxi bl-eżempju, l-UE se tissokta tippromwovi l-multilateraliżmu, il-ftuħ u r-reċiproċità fil-kooperazzjoni tagħha mal-bqija tad-dinja. L-UE se tiffaċilita r-rispons dinji għall-isfidi dinjin, fosthom it-tibdil fil-klima jew il-pandemiji, b'rispett tar-regoli internazzjonali u tal-valuri fundamentali tal-UE u b'mod li ssaħħaħ l-awtonomija strateġika miftuħa tagħha. Il-Viċi President Eżekuttiv għal Ewropa Lesta għall-Era Diġitali, Margrethe Vestager, qalet: “Il-ftuħ dejjem kien bażi fil-kooperazzjoni tagħna mal-bqija tad-dinja. Ir-rispons tagħna għall-pandemija wera l-benefiċċji ta' aktar xjenza miftuħa, u tal-kondiviżjoni tad-data u tar-riżultati għall-benefiċċju tan-nies fl-Ewropa u fil-kumplament tad-dinja. Din l-istrateġija se tgħinna noħolqu massa kritika dinjija ta' riċerka u innovazzjoni biex tgħinna nsibu soluzzjonijiet għall-isfidi dinjin urġenti ta' żmienna.” Il-Kummissarju għall-Innovazzjoni, ir-Riċerka, il-Kultura, l-Edukazzjoni u ż-Żgħażagħ, Mariya Gabriel, qalet: “Biex niżguraw li l-ftuħ ikun qed jaħdem, u biex ir-riċerkaturi jkunu jistgħu jikkoperaw faċilment bejn il-fruntieri, minbarra l-appoġġ mingħand finanzjaturi ewlenin bħall-UE, neħtieġu qafas ċar li joħloq kundizjonijiet ekwi fuq materji ta' riċerka etika u bil-bniedem fiċ-ċentru, it-trattament ġust tal-proprjetà intellettwali u l-aċċess reċiproku għall-programmi ta' riċerka. Se naħdmu mill-qrib ma' sħab li jħaddnu l-istess valuri u prinċipji.” L-approċċ globali għar-riċerka u l-innovazzjoni jikkonferma mill-ġdid l-impenn tal-Ewropa għal livell ta' ftuħ dinji meħtieġ biex tiġi xprunata l-eċċellenza, jinġabru r-riżorsi biex jinkiseb aktar progress xjentifiku, u jinħolqu ekosistemi tal-innovazzjoni vibranti. Fid-dawl ta' dan l-għan, l-UE se taħdem mas-sħab internazzjonali biex toħloq fehim komuni tal-prinċipji u l-valuri fundamentali fir-riċerka u l-innovazzjoni bħal-libertà akkademika, l-ugwaljanza bejn il-ġeneri, l-etika tar-riċerka, ix-xjenza miftuħa u t-tfassil ta' politika bbażat fuq l-evidenza. L-istrateġija l-ġdida tibni fuq żewġ objettivi prinċipali li jiżżewġu b'mod bilanċjat. L-ewwel nett, din għandha l-għan li toħloq ambjent tar-riċerka u l-innovazzjoni abbażi tar-regoli u l-valuri, u li b'mod awtomatiku jkun miftuħ, biex ir-riċerkaturi u l-innovaturi madwar id-dinja jkunu jistgħu jaħdmu flimkien fi sħubijiet multilaterali u jinstabu soluzzjonijiet għall-isfidi dinjin. It-tieni, din għandha l-għan li tiżgura reċiproċità u kundizzjonijiet ekwi fil-kooperazzjoni internazzjonali fir-riċerka u l-innovazzjoni. Barra minn hekk, ir-rispons dinji tal-UE fil-ġlieda kontra l-pandemija tal-coronavirus, inkluż bi pjattaformi multilaterali u proġetti ta' Orizzont 2020, wera li jekk niġbdu ħabel wieħed jirnexxilna nisfruttaw bis-sħiħ l-aċċess għall-għarfien xjentifiku u l-ktajjen tal-valur internazzjonali. Biex tilħaq dawn l-għanijiet, l-UE se tniedi bosta azzjonijiet. Fost l-oħrajn, se tappoġġa lir-riċerkaturi u lill-organizzazzjonijiet tagħhom biex tgħin ħalli jitħaffef l-iżvilupp sostenibbli u inklużiv fil-pajjiżi bi dħul baxx u medju, inkluż b'“inizjattiva tal-Afrika” ambizzjuża permezz ta' Orizzont Ewropa ħalli tissaħħaħ il-kooperazzjoni mal-pajjiżi Afrikani. Il-Kummissjoni beħsiebha wkoll tippreżenta linji gwida dwar kif tittratta l-interferenza barranija mmirata lejn l-organizzazzjonijiet tar-riċerka tal-UE u l-istituzzjonijiet tal-edukazzjoni ogħla. Dawn il-linji gwida se jappoġġaw lill-organizzazzjonijiet tal-UE fis-salvagwardja tal-libertà akkademika, l-integrità u l-awtonomija istituzzjonali. Orizzont Ewropa, il-programm qafas li jmiss tal-UE għar-riċerka u l-innovazzjoni 2021-2027, se jkun strument ewlieni għall-implimentazzjoni tal-istrateġija. Biex jitħarsu l-assi strateġiċi, l-interessi, l-awtonomija jew is-sigurtà tal-UE, il-programm jista' b'mod eċċezzjonali jillimita l-parteċipazzjoni fl-azzjonijiet tiegħu, dejjem f'każijiet iġġustifikati kif xieraq ħalli bħala regola l-programm jibqa' kemm jista' jkun miftuħ. L-assoċjazzjoni ta' pajjiżi li mhumiex fl-UE ma' Orizzont Ewropa se toffri opportunitajiet addizzjonali għal parteċipazzjoni fil-programm ewlieni u b'mod ġenerali bl-istess kundizzjonijiet bħal tal-Istati Membri. Koordinazzjoni u kooperazzjoni mill-qrib bejn l-UE u l-Istati Membri tagħha se jkunu kruċjali biex jirnexxilha titwettaq din l-istrateġija. Il-Kummissjoni se tippromwovi inizjattivi mmudellati fuq approċċ ta' “Team Europe”, li jgħaqqdu l-isforzi tal-UE, tal-Istati Membri u tal-istituzzjonijiet finanzjarji Ewropej. Element importanti ta' dan l-approċċ se jkunu sinerġiji ma' programmi oħra tal-UE, bħall-Istrument ta' Viċinat, ta' Kooperazzjoni għall-Iżvilupp u ta' Kooperazzjoni Internazzjonali – Ewropa Globali. Fl-2012, Komunikazzjoni tal-Kummissjoni stabbiliet strateġija għall-kooperazzjoni internazzjonali fir-riċerka u l-innovazzjoni. Din gwidat ir-relazzjonijiet xjentifiċi u teknoloġiċi tal-UE ma' pajjiżi terzi u saħħet l-ilħuq internazzjonali ta' Orizzont 2020. L-aħħar tliet snin ta' Orizzont 2020 taw spinta sinifikanti lill-kooperazzjoni internazzjonali bl-“inizjattivi ewlenin tal-kooperazzjoni internazzjonali”, li jinkludu aktar minn tletin inizjattiva ta' kooperazzjoni ambizzjuża ma' diversi pajjiżi terzi u reġjuni bħall-Afrika, il-Kanada, il-Ġappun, il-Korea t'Isfel, iċ-Ċina, l-Indja u oħrajn. Kważi għaxar snin wara, l-Approċċ Globali l-ġdid għar-Riċerka u l-Innovazzjoni jieħu post l-istrateġija preċedenti biex iwieġeb għall-kuntest dinji ta' żmienna li hu ferm differenti minn ta' qablu, u biex jallinja l-kooperazzjoni internazzjonali tal-UE mal-prijoritajiet attwali tagħha. Komunikazzjoni dwar l-Approċċ Globali għar-Riċerka u l-Innovazzjoni Mistoqsijiet u Tweġibiet: L-Approċċ Globali għar-Riċerka u l-Innovazzjoni Skeda informattiva: L-Approċċ Globali għar-Riċerka u l-Innovazzjoni Il-kooperazzjoni internazzjonali fir-riċerka u l-innovazzjoni